Christian H. Hansen (DF), 2003-02-25:
Det er sådan, at der selvfølgelig har været diskussioner, om vi skulle have været gået sammen på et fælles forslag eller ej.
Så kan man jo sige, at det gode ved, at der nu er to forslag, er, at det jo så kan vise sig senere hen, at fru Ritt Bjerregaard og Socialdemokratiet har fået en lille flig med, som Dansk Folkeparti måske har glemt eller omvendt, og så er det, at de kan smelte sammen i enighed.
Det er da i sig selv lidt skønt. Fru Inger Støjberg må jeg spørge: Hvorfor er det så mærkeligt?
Det er altså et forslag, der er lavet i 1998, og så vil jeg i øvrigt sige, at jeg faktisk er lidt stolt af, og det synes jeg måske fru Inger Støjberg skulle være gået mere op i, at jeg faktisk har fornyet det lidt og fået taget nogle nye elementer ind i det.
Man ser tit i Folketinget, når et forslag bliver fremsat igen, at så er det fuldstændig samme tekst.
Det er det ikke her.
Jeg gør endda opmærksom på, det ved jeg ikke om fru Inger Støjberg har læst, det står i øvrigt i starten, at der sådan er ændret lidt på det.
Det er da ikke mærkeligt.
Det er da en ganske naturlig tankegang.
Så vil jeg sige til fru Carina Christensen om det med vækst: Altså når jeg hører en konservativ tale om det, så kommer jeg sådan til at tænke på, hvordan man nu skal finansiere en skattelettelse eller sådan noget.
Det roder man jo lidt rundt med i øjeblikket, men her er der jo ikke tale om, at det bliver besværligt.
Nu har jeg selv et kørekort, men jeg vil ikke ind i en debat om, hvorvidt folketingspolitikere kører for stærkt og alt det der.
Det er slet ikke der, jeg vil hen.
Men jeg løber altså en risiko for, at det kan blive taget fra mig, hvis jeg overtræder den gældende lovgivning på området.
Det samme kan blive gældende med det her fødevare»kørekort«.
Men fordi kørekortet kan blive taget fra én, er der altså ingen statistikker eller noget som helst - nu tror jeg i øvrigt ikke så meget på statistikker, for dem kan man bruge til hvad som helst - der siger, at der altså ikke er ret mange, der længere tager det her kørekort, for det er simpelt hen for bureaukratisk for folk lige pludselig.
Nej, den går ikke.
Til hr. Henrik Vestergaard vil jeg sige om det her med dansksprogede og kunstige niveauer: Hvis hr. Henrik Vestergaard kender en lille smule til Dansk Folkepartis politik, hvad jeg tror hr. Henrik Vestergaard gør, så er det jo meget naturligt, at vi kan gå ind for noget sådant.
Det kunne jo også være, at det kunne være med til at bryde lidt af det, som Told og Skat har sendt ud for nylig om, at der altså stadig væk er for mange, der forbryder sig på det her område, 294, 295 er blevet taget.
Selvfølgelig skal man ikke til at trykke brochurerne på en masse sprog.
Det, det handler om, er, at når folk træder ind i den her branche, må de kunne sproget så godt, at de kan forstå de cirkulærer, de brochurer, og hvad vi nu ellers vedtager af forskellige tiltag i Folketinget, som vedrører deres emne.
Det må de kunne forstå.
Det er ikke et spørgsmål om, at nu skal der ofres en masse flere penge på nogle kurser osv.
Man må jo vente med at få sin virksomhed, indtil man kan sproget.
Der er også en aldersgrænse for, hvornår man må få kørekort til bil, og sådan må det også være her.
Jeg er nødt til at spørge hr. Keld Albrechtsen om noget, for nogle gange kan det jo ske det, når der er en debat i gang, at man selv kommer helt i tvivl.
Nu blev der snakket om en masse frivillige kurser, noget om HORESTA og noget om, hvis man vil: Er der noget tegn på, at de kurser, som jo egentlig har fungeret i en lang årrække, har bevirket, at der ingen problemer er i branchen?
Er der nogen tegn på det?
Så vil jeg gerne spørge hr. Keld Albrechtsen, når ord som »at mistænkeliggøre branchen« bliver brugt: Er der noget, der tyder på, at det fungerer godt i dag?
Selv om jeg selvfølgelig har været meget i dybden med det, så kunne jeg have overset noget i det andet forslag.
Er der noget, der overhovedet ligner en mistænkeliggørelse af en branche, eller er der her tale om, at der faktisk er lagt op til nogle gode ordninger, som i øvrigt en organisation som HORESTA bakker op?